Հավելված   
Աբովյան համայնքի ավագանու  
2022 թվականի դեկտեմբերի -ի N որոշման

**ԿԱՆՈՆԱԴՐՈՒԹՅՈՒՆ**

ԱԲՈՎՅԱՆ ՀԱՄԱՅՆՔԻ «ԱԲՈՎՅԱՆ ՔԱՂԱՔԻ ԶԱՐԵՀ ՍԱՀԱԿՅԱՆՑԻ ԱՆՎԱՆ ԵՐԱԺՇՏԱԿԱՆ ԴՊՐՈՑ»

ՀԱՄԱՅՆՔԱՅԻՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅԱՆ

(ՆՈՐ ԽՄԲԱԳՐՈՒԹՅԱՄԲ)

ք.Աբովյան - 2022թ.

**1. ԸՆԴՀԱՆՈՒՐ ԴՐՈՒՅԹՆԵՐ**

1. Աբովյան համայնքի Աբովյան քաղաքի Զարեհ Սահակյանցի անվան երաժշտական դպրոց համայնքային ոչ առևտրային կազմակերպությունը շահույթ ստանալու նպատակ չհետապնդող, իրավաբանական անձի կարգավիճակ ունեցող, արտադպրոցական կրթադաստիարակչական ուսումնական հաստատություն է (այսուհետ՝ հաստատություն), որն իրականացնում է մեկ կամ մի քանի կրթական ծրագիր և ապահովում է սովորողների ուսուցումն ու դաստիարակությունն այդ ծրագրերի պահանջներին համապատասխան։   
Հաստատության հիմնադիրն է Աբովյան համայնքը:   
 Հաստատությունը հանդիսանում է Աբովյանի Զարեհ Սահակյանցի անվան երաժշտական դպրոց արտադպրոցական կրթադաստիարակչական ուսումնական հաստատություն համայնքային ոչ առևտրային կազմակերպության իրավահաջորդը (գրանցման համարը 1121002298, վկայականի համար 03Ա070632, գրանցված է 21.02.2006թ.), որը 12.12.1996 թվականից հանդիսանում է Կոտայքի մարզի Աբովյան քաղաքի Զ. Սահակյացի անվան երաժշտական դպրոց բյուջետային հիմնարկի (գրանցահամարը՝ 11.0054, վկայական՝ N Բ 001150) իրավահաջորդը՝ փոխանցման ակտին համապատասխան։2. Հաստատությունն իր գործունեության ընթացքում ղեկավարվում է Հայաստանի Հանրապետության Սահմանադրությամբ, «Կրթության մասին», «Պետական ոչ առևտրային կազմակերպությունների մասին», «Տեղական ինքնակառավարման մասին» Հայաստանի Հանրապետության օրենքներով, այլ իրավական ակտերով և սույն կանոնադրությամբ (այսուհետ` կանոնադրություն):   
3. Հաստատության գտնվելու վայրն է՝ ՀՀ, Կոտայքի մարզ ք. Աբովյան, օգոստոսի 23-ի փողոց։   
 4. Հաստատությունը, որպես սեփականություն, ունի առանձնացված գույք և իր պարտավորությունների համար պատասխանատու է այդ գույքով։ Հաստատությունն իր անունից ձեռք է բերում ու իրականցնում գույքային և անձնական ոչ գույքային իրավունքներ, կրում պարտականություններ, դատարանում կարող է հանդես գալ որպես հայցվոր կամ պատասխանող։   
 5. Հաստատության անվանումն է՝   
 1) հայերեն լրիվ՝ Աբովյան համայնքի «Աբովյան քաղաքի Զարեհ Սահակյանցի անվան երաժշտական դպրոց» համայնքային ոչ առևտրային կազմակերպություն.   
 2) հայերեն կրճատ՝ Աբովյան համայնքի «Աբովյան քաղաքի Զարեհ Սահակյանցի անվան երաժշտական դպրոց» ՀՈԱԿ.   
 3) ռուսերեն լրիվ՝ “Музыкальная школа города Абовяна имени Зарэ Саакянца” общынная некоммерческая организация Абовянской общины.   
 4) ռուսերեն կրճատ՝ “Музыкальная школа города Абовяна имени Зарэ Саакянца” ОНКО Абовянской общины.   
 5) անգլերեն լրիվ ՝ “ Musical school after Zareh Sahakyants in Abovyan city” of Abovyan community Non-Profit Communal Organization.   
 6) անգլերեն կրճատ՝ “Musical school after Zareh Sahakyants in Abovyan city” of Abovyan community NPCO.   
 6. Հաստատությունը կարող է ունենալ Հայաստանի Հանրապետության զինանշանի պատկերով և իր` հայերեն անվանմամբ կլոր կնիք, ձևաթղթեր, խորհրդանիշ և այլ անհատականացման միջոցներ: Կնիքը, ձևաթղթերը, խորհրդանիշը և այլ անհատականացման միջոցներ ձևավորելիս, անհրաժեշտության դեպքում, հայերենին կարող են զուգակցվել այլ լեզուներ:   
 7. Հաստատությունն ունի պաշտոնական կայք, որտեղ հրապարակվում են հաստատության նախահաշիվը, ֆինանսական (ծախսերի) հաշվետվությունները, հաստիքացուցակը, թափուր աշխատատեղերը, հայտարարությունները:   
 8. Հաստատությունն ունի ինքնուրույն հաշվեկշիռ և բանկային հաշիվ:   
 9. Հաստատությունն կարող է ունենալ հիմնարկներ, մասնաճյուղեր կամ ներկայացուցչություններ:Հիմնարկները, մասնաճյուղերը կամ ներկայացուցչություններն ստեղծվում են հիմնադրի որոշմամբ, իսկ հիմնադրի կողմից ուղղակիորեն նախատեսված դեպքում` լիազորված մարմնի որոշմամբ:   
 10. Հաստատությունը Հայաստանի Հանրապետության օրենսդրությամբ սահմանված կարգով կարող է համագործակցել օտարերկրյա կրթական հաստատությունների և կազմակերպությունների հետ:   
 11. Հաստատությունում չեն թույլատրվում քաղաքական և (կամ) կրոնական կազմակերպությունների ստեղծումն ու գործունեությունը:

**2. ՀԱՍՏԱՏՈՒԹՅԱՆ ԳՈՐԾՈՒՆԵՈՒԹՅԱՆ ԱՌԱՐԿԱՆ ԵՎ ՆՊԱՏԱԿԸ**

12. Հաստատության գործունեությունը հիմնվում է ժողովրդավարության և մարդասիրության, հանրամատչելիության, ազգային և համամարդկային արժեքների զուգորդման, անձի ազատ զարգացման, ինքնավարության և կրթության աշխարհիկ բնույթի սկզբունքների վրա։   
 13. Հաստատությունը պատասխանատու է կրթական չափորոշիչներին համապատասխան, երեխաների տարիքային, ֆիզիոլոգիական և սոցիալ-հոգեբանական զարգացման առանձնահատկությունների, հակումների և ընդունակությունների համապատասխան ուսուցման մեթոդների և ձևերի ընտրության համար։   
 14․Հաստատության գործունեության նպատակը՝   
 1) երաժշտական նախնական մասնագիտական կրթության և դաստիարակության իրականացումն է։ Սովորողների հետաքրքրությունների զարգացման համար պայմանների ստեղծումը, որը նպատակաուղղված է նրանց հոգևոր և գեղագիտական նախասիրությունների զարգացմանը.   
 2) իրականացնել ազգային և համաշխարհային մշակութային ժառանգության ծանոթացում և ուսուցում, նախապատրաստել օժտված և տաղանդավոր երեխաների համապատասխան ուղղվածության միջին մասնագիտական և բարձրագույն ուսումնական հաստատություններում ուսումը շարունակելու համար.   
 3) ազգային մշակութային արժեքների քարոզումը.   
 4) սովորողների ստեղծագործական ունակությունների զարգացումը, հոգևոր, գեղագիտական, դաստիարակության ապահովումը.   
 5) մասնագիտական կողմնորոշման համար նպաստավոր պայմանների ստեղծումը.   
 15. Հաստատությունը կարող է զբաղվել հիմնադրի կողմից սահմանված ձեռնարկատիրական գործունեության հետևյալ տեսակներով՝   
 1) լրացուցիչ կրթադաստիարակչական ծրագրերի իրականացում.   
 2) իր գործունեության նպատակին համապատասխան, կարող է իրականացնել մշակութային, կրթական և գեղագիտական դաստիարակության վճարովի ուսուցում` հիմնադրի սահմանած կարգով.   
 3) բնակչության տարբեր տարիքային խմբերի համար երաժշտական ուսուցողական ծրագրերի իրականացում.   
 4) մշակութային այլ միջոցառումների կազմակերպում:

**3. ՀԱՍՏԱՏՈՒԹՅԱՆ ԿԱՌՈՒՑՎԱԾՔԸ ԵՎ ՈՒՍՈՒՄՆԱԴԱՍՏԻԱՐԱԿՉԱԿԱՆ ԳՈՐԾՈՒՆԵՈՒԹՅՈՒՆԸ**

16. Հաստատությունում գործում են՝ դաշնամուրային, վոկալ, լարային, փողային, ժող. գործիքների ուսուցման և այլ բաժիններ։   
 17. Բաժինները կարող են ունենալ ղեկավարներ։   
 18. Հաստատությունում ուսումնադաստիարակչական աշխատանքները կազմակերպվում են ուսումնական պլանների, ծրագրերի և ժամանակացույցի համապատասխան:   
 19. Հաստատության երեխաների թվակազմը և առաջին դասարանի ընդունելության քանակը որոշում է հիմնադիրը։   
 20. Հաստատությունը գործում է ամբողջ տարվա ընթացքում: Ուսումնական տարին սկսվում է սեպտեմբերի 1-ին, որի տևողությունը չպետք է պակաս լինի 34 շաբաթից: Հաստատությունում սահմանվում է 6-օրյա ուսումնական շաբաթ՝ ըստ ուսումնական պլանի:  
 21. Հաստատությունը կրթական ծրագրերով ուսումնառությունն ավարտած և գիտելիքների ստուգում անցած սաներին հանձնում է համապատասխան փաստաթուղթ (վկայական):

**4. ՈՒՍՈՒՄՆԱԴԱՍՏԻԱՐԱԿՉԱԿԱՆ ԳՈՐԾԸՆԹԱՑԻ ՄԱՍՆԱԿԻՑՆԵՐԸ**

22. Հաստատությունում կրթադաստիարակչական գործընթացի մասնակիցները երեխաներն են, ծնողները (օրինական ներկայացուցիչները) և մանկավարժական աշխատողները։  
 23. Երեխաների ընդունելության ժամանակ հաստատության տնօրինությունը պարտավոր է ծնողներին (օրինական ներկայացուցիչներին) ծանոթացնել կանոնադրությանը և այլ փաստատթղթերին, որոնք կանոնակարգում են հաստատության գործունեությունը։   
 24. Հաստատության և ծնողների փոխհարաբերությունները կարգավորվում են նրանց միջև կնքված պայմանագրով։   
 25. Երեխայի և հաստաատության աշխատակիցների փոխհարաբերությունները կառուցվում են համագործակցության, երեխայի անհատականության հանդեպ հարգանքի հիմքի վրա։   
 26. Մանկավարժական աշխատանքի ընդունվում են այն անձիք, ովքեր ունեն բարձրագույն կամ միջին մասնագիտական կրթություն համապատասխան որակավորմամբ։   
 27. Հաստատության աշխատողների իրավունքները, սոցիալական երաշխիքներն ու արտոնությունները որոշվում են Հայաստանի Հանրապետության օրենսդրությամբ, հաստատության կանոնադրությամբ և աշխատանքային պայմանագրով։

**5. ՀԱՍՏԱՏՈՒԹՅԱՆ ԿԱՌԱՎԱՐՈՒՄԸ**

28․ Հաստատության կառավարումն իրականացնում են հիմնադիրը, նրա լիազորած մարմինը` համայնքի ղեկավարը և գործադիր մարմինը` հաստատության տնօրենը (այսուհետ` տնօրեն):   
 29․ Հաստատության հիմադիրն ունի հաստատության գործունեությանը և կառավարմանը վերաբերվող ցանկացած հարց վերջնական լուծելու իրավունք՝ բացառությամբ օրենքով նախատեսված դեպքերի։   
 30. Հաստատության հիմնադրի բացառիկ լիազորություններն են՝   
 1) հաստատության հիմնադրումը.   
 2) հաստատության գործունեության առարկայի և նպատակների, այդ թվում՝ նրա կողմից իրականացվող ձեռնարկատիրական գործունեության տեսակների սահմանումը․  
 3) հաստատությանը սեփականության իրավունքով հանձնվող և (կամ) ամրացվող՝ համայնքին պատկանող գույքի կազմի հաստատումը․   
 4) հաստատության կանոնադրության հաստատումը և դրանում փոփոխությունների կատարումը.  
 5) հաստատության կառավարման համակարգի սահմանումը.   
 6) հաստատության վերակազմակերպումը և լուծարումը.   
 7) հաստատության լուծարման հանձնաժողովի ստեղծումը.   
 8) լուծարման հաշվեկշռի հաստատումը.   
 9) Հայաստանի Հանրապետության օրենսդրությամբ և սույն կանոնադրությամբ նախատեսված այլ հարցերի լուծումը:   
 31. Համայնքի ղեկավարն իրականացնում է հաստատության ընդհանուր կառավարումը, ապահովում նրա բնականոն գործունեությունը և պատասխանատվություն է կրում դրանց չկատարման կամ ոչ պատշաճ կատարման համար։   
 32. Համայնքի ղեկավարը՝   
 1) սույն կանոնադրությամբ սահմանված կարգով իրականացնում է հաստատության կառավարման մարմինների ձևավորումը և նրանց լիազորությունների վաղաժամկետ դադարեցումը.  
 2) վերահսկողություն է իրականացնում հաստատության գործունեության նկատմամբ.  
 3) կասեցնում կամ ուժը կորցրած է ճանաչում հաստատության տնօրենի՝ Հայաստանի Հանրապետության օրենսդրության պահանջներին հակասող հրամանները, հրահանգները, կարգադրություններն ու ցուցումները.   
 4) լսում է հաստատության գործունեության մասին հաշվետվությունները, քննում դրա գործունեության վերստուգման արդյունքները.   
 5) վերահսկողություն է իրականացնում հաստատությանն ամրացված համայնքային սեփականության օգտագործման և պահպանության նկատմամբ.   
 6) համայնքի ավագանու որոշմամբ հաստատության կանոնադրությամբ նախատեսված դեպքերում, համաձայնություն է տալիս գույքի օտարման կամ վարձակալության հանձնման համար.   
 7) հաստատում է հաստատության տարեկան հաշվետվությունները և տարեկան հաշվեկշիռը.   
 8) իրականացնում է հաստատության կանոնադրությամբ նախատեսված այլ գործառույթներ:   
 33. Հաստատությունը ուսումնադաստիարակչական աշխատանքի արդյունավետ կազմակերպման նպատակով ձևավորում է խորհրդակցական մարմին՝ մանկավարժական խորհուրդ: Համայնքի ծնողների հետ արդյունավետ համագործակցության նպատակով հաստատությունում կարող են ստեղծվել ծնողական, հոգաբարձուների և այլ խորհուրդներ։   
 34. Տնօրենն իրականացնում է հաստատության ընթացիկ գործունեության ղեկավարումը: Տնօրենը Հայաստանի Հանրապետության օրենքներով, համայնքի ղեկավարի, ավագանու որոշումներով, սույն կանոնադրությամբ և իրեն վերապահված լիազորությունների սահմաններում, ղեկավարում է հաստատության գործունեությունն ու կրում պատասխանատվություն օրենքների, այլ իրավական ակտերի, համայնքի ղեկավարի որոշումների, սույն կանոնադրության և կնքված պայմանագրերի պահանջները չկատարելու կամ ոչ պատշաճ կատարելու համար:   
 35. Տնօրենը՝   
 1) առանց լիազորագրի հանդես է գալիս հաստատության անունից, ներկայացնում նրա շահերը և կնքում է գործարքներ.   
 2) նախագահում է հաստատության մանկավարժական խորհրդի նիստերը.   
 3) Հայաստանի Հանրապետության օրենսդրությամբ և սույն կանոնադրությամբ սահմանված կարգով տնօրինում է հաստատության գույքը, այդ թվում՝ ֆինանսական միջոցները.  
 4) տալիս է հաստատության անունից հանդես գալու լիազորագրեր, այդ թվում՝ վերալիազորման իրավունքով լիազորագրեր.   
 5) աշխատանքի է նշանակում և աշխատանքից ազատում հաստատության աշխատողներին, նրանց նկատմամբ կիրառում խրախուսման միջոցներ և նշանակում կարգապահական տույժեր.   
 6) բանկերում բացում է հաշվարկային հաշիվներ.   
 7) օրենքով և սույն կանոնադրությամբ սահմանված իր լիազորությունների սահմաններում արձակում է հրամաններ, հրահանգներ, տալիս պարտադիր կատարման համար ցուցումներ և վերահսկում դրանց կատարումը.   
 8) կատարում է աշխատանքի բաշխում իր աշխատակիցների միջև.   
 9) վերահսկողություն է իրականացնում հաստատության աշխատողների կողմից իրենց աշխատանքային պարտականությունների կատարման նկատմամբ.   
 10) ապահովում է ներքին աշխատանքային կարգապահության կանոնների, աշխատանքի պաշտպանության և անվտանգության տեխնիկայի պահպանումը.   
 11) կազմում է հաստատության հաստիքային ցուցակն ու ծախսերի նախահաշիվը և դրանք ներկայացնում հիմնադրի հաստատմանը.   
 12) իրականացնում է Հայաստանի Հանրապետության օրենսդրությամբ նախատեսված այլ լիազորություններ.   
 36. Տնօրենը չի կարող զբաղեցնել այլ պաշտոն կամ կատարել վճարովի այլ աշխատանք, բացի գիտական, մանկավարժական և ստեղծագործական աշխատանքից:  
 37. Տնօրենին օրենքով սահմանված կարգով աշխատանքի նշանակում և ազատում է համայնքի ղեկավարը։   
 38. Տնօրենը լրիվ գույքային պատասխանատվություն է կրում իր մեղքով հաստատությանը և պետությանը պատճառած վնասի փոխհատուցման համար: Տնօրենի լիազորությունների դադարեցումը հիմք չէ պատճառած վնասը հատուցելու պարտականությունները չկատարելու համար:   
 39. Տնօրենի բացակայության դեպքում, համայնքի ղեկավարի գրավոր կարգադրության համաձայն, նրա լիազորություններն իրականացնում է այլ անձ։   
 40. Ուսումնական գծով փոխտնօրենը (տնօրենի ուսումնական գծով տեղակալը)՝   
 1) պատասխանատու է հաստատությունում ուսումնադաստիարակչական գործընթացի կազմակերպման, ուսումնական ծրագրերի իրականացման, դասավանդման որակի և սաների գիտելիքների վերջնարդյունքի համար.   
 2) վերահսկողություն է իրականացնում ուսումնադաստիարակչական աշխատանքի ընթացքի, սաների առաջադիմության և վարքի նկատմամբ, կանոնավորում սաների ուսումնական ծանրաբեռնվածությունը.   
 3) հաստատությունում կազմակերպում է մեթոդական աշխատանք, կազմում է ուսումնական պարապմունքների դասացուցակ և ուսումնադաստիարակչական աշխատանքի մասին հաշվետվություններ.   
 4) ընդհանրացնում և տարածում է լավագույն մանկավարժների աշխատանքի դրական փորձը, մանկավարժներին հաղորդակից է դարձնում գիտության և մանկավարժության նորագույն նվաճումներին.   
 5) ապահովում է հաստատության և ընտանիքի սերտ կապն ու համագործակցությունը։   
 41. Մանկավարժը՝   
 1) աշխատանք է տանում երեխաների երաժշտական մասնագիտական կրթության, նրանց համակողմանի զարգացման և դաստիարակության համար.   
 2) կազմում է երաժշտական մասնագիտական կրթության պետական չափորոշիչներին համապատասխան ծրագրեր և աշխատում դրանց իրականացման համար.   
 3) մշտապես համագործակցում է երեխայի ընտանիքի հետ, կազմակերպում է աշխատանք ծնողների շրջանում։   
 42. Տնտեսական մասի վարիչը՝   
 1) կազմակերպում է դպրոցի տնտեսական սպասարկումը, անհրաժեշտ գույքի և սարքավորումների ստացումն ու պահպանությունը.   
 2) հետևում է դպրոցի շենքի, գույքի և սարքավորումների վիճակին, միջոցներ է ձեռնարկում դրանք ժամանակին վերանորոգելու համար.   
 3) պատասխանատու է սպասարկող անձնակազմի աշխատանքային և կատարողական կարգապահության համար:

**6. ՀԱՍՏԱՏՈՒԹՅԱՆ ԳՈՒՅՔԸ ԵՎ ՖԻՆԱՆՍԱՏՆՏԵՍԱԿԱՆ ԳՈՐԾՈՒՆԵՈՒԹՅՈՒՆԸ**

43․ Հաստատության սեփականությունը ձևավորվում է հաստատության հիմնադրման ժամանակ և հետագայում հիմնադրի կողմից սեփականության իրավունքով նրան հանձնվող, ինչպես նաև հաստատության գործունեության ընթացքում ձեռք բերված գույքից։   
 44․ Հաստատությունն իրավունք ունի օրենքին, հիմնադրի որոշումներին և (կամ) իր կանոնադրությանը համապատասխան՝ իր հայեցողությամբ տիրապետելու, տնօրինելու և օգտագործելու սեփականության իրավունքով իրեն պատկանող գույքը։   
 45․ Հիմնադիրը սեփականության իրավունքով հաստատությանը պատկանող գույքի նկատմամբ չունի իրավունքներ՝ բացառությամբ հաստատության լուծարումից հետո մնացած գույքի։   
 46. Հաստատության սեփականության պահպանման հոգսը կրում է հաստատությունը։  
 47․ Հաստատության սեփականության վրա կարող է տարածվել բռնագանձում՝ միայն դատական կարգով։   
 48․ Հիմնադիրն իրավունք ունի հետ վերցնելու իր կողմից հաստատության ամրացված գույքը։   
 49․ Հաստատությունն իրավունք չունի ամրացված գույքը կամ դրա նկատմամբ իր իրավունքներն օտարելու, գրավ դնելու, անհատույց օգտագործման հանձնելու։ Հաստատությանն ամրացված գույքի օգտագործման ընթացքում առաջացած անբաժանելի բարելավումները հիմնադրի սեփականությունն են։ Հաստատության լուծարման դեպքում նրա գույքի օգտագործման և տնօրինման կարգը որոշում է համայնքի ավագանին։   
 50․ Հաստատությունը ՀՀ օրենսդրությամբ սահմանված կարգով տնօրինում է իր ֆինանսական միջոցները։   
 51․ Հաստատությունը ֆինանսավորում է հիմնադիրը։ Հաստատության ֆինանսական միջոցները գոյանում են համայնքի բյուջեից կատարվող հատկացումներից և ՀՀ օրենսդրությամբ չարգելված լրացուցիչ աղբյուրներից։   
 52․ Հաստատության ֆինանսավորման լրացուցիչ աղբյուրներն են՝   
 1) կրթադաստիարակչական վճարովի ծառայությունների մատուցումից ստացված միջոցները.  
 2) բարեգործական, նպատակային ներդրումները, ծնողական վճարները, ՀՀ և օտարերկրյա կազմակերպությունների ու քաղաքացիների նվիրատվությունները.  
 3) ՀՀ օրենսդրությամբ չարգելված, հաստատության կանոնադրական խնդիրներին չհակասող գործունեությունից ստացված միջոցները։   
 53․ Հաստատության տարեկան ֆինանսական հաշվետվությունների հավաստիությունը կարող է ենթարկվել աուդիտի (վերստուգման )՝ ՀՀ օրենսդրությամբ սահմանված կարգով։   
 54. Հաստատության շահույթը նպատակաուղղվում է իր կանոնադրության խնդիրների իրականացմանը նյութատեխնիկական բազայի ամրապնդմանը, աշխատողների սոցիալական հարցերի բարելավմանը:   
 55. Հաստատության հարկերը, տուրքերը և պարտադիր այլ վճարներ վճարում է ոչ առևտրային կազմակերպությունների համար նախատեսված կարգով ու չափով՝ Պետական ոչ առևտրային կազմակերպությունների մասին ՀՀ օրենքի 6-րդ հոդվածի 5-րդ կետին համապատասխան:

**7. ՀԱՍՏԱՏՈՒԹՅԱՆ ՎԵՐԱԿԱԶՄԱԿԵՐՊՈՒՄԸ ԵՎ ԼՈՒԾԱՐՈՒՄԸ**

56. Հաստատությունը վերակազմակերպվում և լուծարվում է Հայաստանի Հանրապետության օրենսդրությամբ սահմանված կարգով: